ધીમે ધીમે જાણે વાદળાં વિખેરાઈ ગયાં. રાતના અંધકારને હડસેલી વસંતનું ઊજળું પ્રભાત આવ્યું. અયોધ્યા નગરીની પુષ્પવાટિકામાં યુવાન ટહેલી રહ્યો છે. કોયલનો ટહુકો મલયની મૃદુ ગતિ સાથે ખેંચાઈ આવ્યો છે. યુવાન પોતાના બાહુમાં મણિમાણેક જડેલાં કેયૂર અને શરીર પરનાં સુવર્ણરત્નખચિત પોશાકને નવાઈ ભરી નજરે જોઈ રહ્યો છે ! આ શું કોઈ જાદુવિદ્યાનો પ્રભાવ છે ? ડાબી તરફ નજર ફેરવી તો – પત્ની શાન્તા અને ચાર વર્ષનો કુમાર ભગવાન ! શાન્તાના કેશમાં મોગરાની માળા, હાથમાં નીલકમળ, લલાટમાં ટીકો ! વાહ, શું ચમત્કાર !